Κανονισμός (ΕΚ) αριθ. 2302/2001 του Συμβουλίου

της 15ης Νοεμβρίου 2001

σχετικά με τις λεπτομέρειες εφαρμογής του άρθρου 12 παράγραφος 2 της συμφωνίας υπό μορφήν ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

τη συμφωνία υπό μορφήν ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας(1), και ιδίως το άρθρο 12 παράγραφος 2,

Εκτιμώντας τα ακόλουθα:

(1) Σύμφωνα με το άρθρο 12 παράγραφος 2 της εν λόγω συμφωνίας, τα προϊόντα που υπάγονται στους κωδικούς 2402 και 2403 του εναρμονισμένου συστήματος, τα οποία κατασκευάζονται στην Κοινότητα από ακατέργαστο καπνό και τα οποία πληρούν τους όρους του άρθρου 3 παράγραφος 1 της εν λόγω συμφωνίας, απολαύουν, κατά την εισαγωγή τους στο Πριγκιπάτο της Ανδόρας, προτιμησιακού δασμού που αντιστοιχεί στο 60 % του επιβαλλόμενου δασμού στο Πριγκιπάτο της Ανδόρας, γι' αυτά τα ίδια προϊόντα έναντι των τρίτων χωρών.

(2) Θα πρέπει να καθοριστούν οι λεπτομέρειες εφαρμογής του άρθρου 12 παράγραφος 2, για να εξασφαλιστεί η ομοιόμορφη ερμηνεία και εφαρμογή του άρθρου αυτού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Πεδίο εφαρμογής

Τα προϊόντα που αναφέρονται στο άρθρο 12, παράγραφος 2 της συμφωνίας υπό μορφήν ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας, εφεξής αποκαλούμενης "συμφωνία", απολαύουν προτιμησιακού δασμού κατά την εισαγωγή τους στο Πριγκιπάτο της Ανδόρας, με την προσκόμιση του πιστοποιητικού που παρατίθεται στο παράρτημα.

Άρθρο 2

Γενικοί όροι έκδοσης

1. Το πιστοποιητικό εκδίδεται από τις τελωνειακές αρχές του κράτους εξαγωγής μετά από αίτηση που υποβάλλεται από τον εξαγωγέα ή υπ' ευθύνη του εξαγωγέα, από τον εξουσιοδοτημένο αντιπρόσωπό του. Για το σκοπό αυτό, ο εξαγωγέας ή ο εξουσιοδοτημένος αντιπρόσωπός του συμπληρώνουν το πιστοποιητικό υπόδειγμα του οποίου παρατίθεται στο παράρτημα, σε μία από τις γλώσσες στις οποίες έχει συνταχθεί η συμφωνία.

2. Οι τελωνειακές αρχές κράτους μέλους της Κοινότητας εκδίδουν πιστοποιητικό εάν τα προϊόντα που υπάγονται στους κωδικούς 2402 και 2403 του εναρμονισμένου συστήματος κατασκευάζονται στην Κοινότητα από ακατέργαστο καπνό που βρίσκεται σε ελεύθερη κυκλοφορία στην Κοινότητα.

3. Οι εκδούσες πιστοποιητικό τελωνειακές αρχές λαμβάνουν όλα τα αναγκαία μέτρα για να ελέγξουν εάν πληρούνται οι απαιτούμενοι όροι. Για το σκοπό αυτό, εξουσιοδοτούνται να ζητούν κάθε αποδεικτικό στοιχείο ή οποιονδήποτε έλεγχο θεωρούν αναγκαίο. Οι τελωνειακές αρχές μεριμνούν επίσης για την ορθή συμπλήρωση του εντύπου.

4. Ο εξαγωγέας που ζητεί την έκδοση πιστοποιητικού οφείλει να είναι σε θέση να προσκομίσει ανά πάσα στιγμή, εφόσον ζητηθεί από τις τελωνειακές αρχές του κράτους εξαγωγής όπου έχει εκδοθεί το πιστοποιητικό, όλα τα κατάλληλα έγγραφα που αποδεικνύουν την απαιτούμενη επεξεργασία και τον κοινοτικό χαρακτήρα, όπως απαιτούνται από το άρθρο 12 παράγραφος 2 της συμφωνίας.

5. Το πιστοποιητικό θεωρείται από τις τελωνειακές αρχές και τίθεται στη διάθεση του εξαγωγέα μόλις πραγματοποιηθεί ή εξασφαλισθεί η πραγματική εξαγωγή. Η αρχή που εξέδωσε το πιστοποιητικό φυλάσσει αντίγραφο του τίτλου.

6. Οι εκδούσες τελωνειακές αρχές αναγράφουν έναν αριθμό σε κάθε τίτλο. Τα αντίγραφα φέρουν τον ίδιο αριθμό με το πρωτότυπο.

Άρθρο 3

Απαγόρευση επιστροφής δασμών ή απαλλαγής από δασμούς

1. Ο ακατέργαστος καπνός σε ελεύθερη κυκλοφορία, ο οποίος χρησιμοποιείται στην κατασκευή βιομηχανοποιημένων προϊόντων για τα οποία εκδίδεται ή καταρτίζεται πιστοποιητικό σύμφωνα με τις διατάξεις του άρθρου 2, δεν απολαύει στην Κοινότητα επιστροφής δασμών ή απαλλαγής από δασμούς, υπό οποιαδήποτε μορφή.

2. Ο εξαγωγέας προϊόντων που καλύπτονται από πιστοποιητικό πρέπει να είναι σε θέση να προσκομίζει ανά πάσα στιγμή, αν ζητηθεί από τις αρμόδιες τελωνειακές αρχές της Κοινότητας, όλα τα κατάλληλα έγγραφα που αποδεικνύουν ότι δεν έχει γίνει επιστροφή, όσον αφορά τον εισαγόμενο ακατέργαστο καπνό που χρησιμοποιήθηκε για την κατασκευή των σχετικών προϊόντων, και ότι όλοι οι δασμοί ή επιβαρύνσεις ισοδυνάμου αποτελέσματος που επιβάλλονται σ' αυτό τον ακατέργαστο καπνό έχουν πράγματι καταβληθεί.

Άρθρο 4

Έκδοση εκ των υστέρων

1. Κατά παρέκκλιση του άρθρου 2 παράγραφος 5, είναι δυνατή η έκδοση πιστοποιητικού, κατ' εξαίρεση, μετά την εξαγωγή των προϊόντων τα οποία αφορά, εντός προθεσμίας τριών μηνών, κατ' ανώτατο όριο, από την ημερομηνία εξαγωγής.

2. Για την εφαρμογή της παραγράφου 1, ο εξαγωγέας αναφέρει στην αίτησή του τον τόπο και την ημερομηνία της εξαγωγής των προϊόντων, τα οποία αφορά η αίτησή του, καθώς και τους λόγους για τους οποίους υποβάλλει την αίτηση.

3. Τα εκδιδόμενα εκ των υστέρων πιστοποιητικά φέρουν μία από τις ακόλουθες ενδείξεις στη θέση 8:

ESPEDIDO A POSTERIORI, /UDSTEDT EFTERFØLGENDE, /NACHTRÄGLICH AUSGESTELLT, /ΕΚΔΟΘΕΝ ΕΚ ΤΩΝ ΥΣΤΕΡΩΝ, /ISSUED RETROACTIVELY, /DÉLIVRÉ A POSTERIORI, /RILASCIATO A POSTERIORI, /ACHTERAF AFGEGEVEN, /EMITIDO A POSTERIORI, /ANNETTU JALKIKÄTEEN, /UTFÄRDAT I EFTERHAND, /EMES A POSTERIORI.

Άρθρο 5

Έκδοση αντιγράφου του πιστοποιητικού

1. Σε περίπτωση κλοπής, απώλειας ή καταστροφής ενός πιστοποιητικού, ο εξαγωγέας μπορεί να ζητάει από τις τελωνειακές αρχές που το εξέδωσαν αντίγραφο βάσει των εγγράφων εξαγωγής που βρίσκονται στην κατοχή τους.

2. Το κατ' αυτόν τον τρόπο εκδοθέν αντίγραφο φέρει μία από τις ακόλουθες ενδείξεις στη θέση 8 του αντιγράφου του πιστοποιητικού:

DUPLICADO, /DUPLIKAT, /ΑΝΤΙΓΡΑΦΟ, /DUPLICATE, /DUPLICATA, /DUPLICATO, /DUPLICAAT, /SEGUNDA VIA, /KAKSOISKAPPALE, /DUPLICAT.

3. Το αντίγραφο, επί του οποίου αναγράφεται η ημερομηνία του πρωτοτύπου πιστοποιητικού, αρχίζει να ισχύει από την εν λόγω ημερομηνία.

Άρθρο 6

Ισχύς του πιστοποιητικού

1. Το πιστοποιητικό ισχύει για τέσσερις μήνες από την ημερομηνία έκδοσης στη χώρα εξαγωγής και προσκομίζεται εντός της ίδιας προθεσμίας στις τελωνειακές αρχές της χώρας εισαγωγής.

2. Τα πιστοποιητικά που προσκομίζονται στις τελωνειακές αρχές του Πριγκιπάτου της Ανδόρας μετά τη λήξη της προθεσμίας προσκόμισης που προβλέπεται στην παράγραφο 1, γίνονται αποδεκτά για την εφαρμογή της προτίμησης που προβλέπεται στο άρθρο 12 παράγραφος 2 της συμφωνίας, εφόσον η μη τήρηση της προθεσμίας οφείλεται σε εξαιρετικές περιστάσεις ή όταν τα προϊόντα προσκομίζονται σ' αυτές πριν από τη λήξη της εν λόγω προθεσμίας.

Άρθρο 7

Προσκόμιση του πιστοποιητικού

1. Η αίτηση για τη χορήγηση του ευεργετήματος του προτιμησιακού δασμού υποβάλλεται από τον εισαγωγέα τη στιγμή της γένεσης της τελωνειακής οφειλής.

2. Τα πιστοποιητικά προσκομίζονται στις τελωνειακές αρχές του Πριγκιπάτου της Ανδόρας προς υποστήριξη της τελωνειακής διασάφησης από την οποία προκύπτει η γένεση της τελωνειακής οφειλής. Οι εν λόγω αρχές μπορούν να ζητούν τη μετάφραση του πιστοποιητικού.

Άρθρο 8

Δικαιολογητικά

Τα έγγραφα που αναφέρονται στο άρθρο 2 παράγραφος 4, σύμφωνα με τα οποία καθορίζεται ότι τα προϊόντα που καλύπτονται από το πιστοποιητικό μπορούν να απολαύουν του προτιμησιακού δασμού που προβλέπεται στο άρθρο 12 παράγραφος 2 της συμφωνίας και πληρούν τους λοιπούς όρους του παρόντος κανονισμού, μπορούν να λαμβάνουν ιδίως τις ακόλουθες μορφές:

α) απόδειξη του κοινοτικού χαρακτήρα του ακατέργαστου καπνού που χρησιμοποιείται, σύμφωνα με τις κοινοτικές διατάξεις,

β) άμεση απόδειξη των εργασιών τις οποίες έχει πραγματοποιήσει ο εξαγωγέας ή ο προμηθευτής προκειμένου να λάβει τα σχετικά προϊόντα και οι οποίες περιλαμβάνονται, π.χ., στα λογιστικά του βιβλία ή στα εσωτερικά λογιστικά του έγγραφα.

Άρθρο 9

Φύλαξη των πιστοποιητικών και των δικαιολογητικών

1. Ο εξαγωγέας που ζητεί την έκδοση πιστοποιητικού, φυλάσσει επί τρία τουλάχιστον έτη τα έγγραφα που αναφέρονται στο άρθρο 2 παράγραφος 4.

2. Οι τελωνειακές αρχές του Πριγκιπάτου της Ανδόρας φυλάσσουν επί τρία τουλάχιστον έτη τα πιστοποιητικά που προσκομίζονται σ' αυτές.

Άρθρο 10

Αμοιβαία συνδρομή

1. Οι τελωνειακές αρχές των κρατών μελών της Κοινότητας γνωστοποιούν, μέσω της Επιτροπής, τα δείγματα των σφραγίδων που χρησιμοποιούν στα τελωνεία για την έκδοση των πιστοποιητικών, καθώς και τις διευθύνσεις των τελωνειακών αρχών που είναι αρμόδιες για τον έλεγχο των πιστοποιητικών αυτών.

2. Για τη διασφάλιση της ορθής εφαρμογής του παρόντος κανονισμού, οι τελωνειακές αρχές των κρατών μελών της Κοινότητας και της Ανδόρας παρέχουν μεταξύ τους αμοιβαία συνδρομή για τον έλεγχο της γνησιότητας και της ακρίβειας των εγγράφων, καθώς και της κανονικότητας των λεπτομερειών που καθορίζονται στα προηγούμενα άρθρα.

Άρθρο 11

Έλεγχος εκ των υστέρων

1. Ο εκ των υστέρων έλεγχος των πιστοποιητικών πραγματοποιείται δειγματοληπτικά ή κάθε φορά που οι τελωνειακές αρχές του Πριγκιπάτου της Ανδόρας έχουν βάσιμες αμφιβολίες ως προς τη γνησιότητα αυτών των εγγράφων, την πραγματοποίηση της απαιτούμενης επεξεργασίας και τον κοινοτικό χαρακτήρα των σχετικών προϊόντων ή την τήρηση των λοιπών όρων που προβλέπει ο παρών κανονισμός.

2. Για την εφαρμογή των διατάξεων της παραγράφου 1, οι τελωνειακές αρχές του Πριγκιπάτου της Ανδόρας επιστρέφουν το πιστοποιητικό στις τελωνειακές αρχές του κράτους εξαγωγής αναφέροντας, όπου κρίνεται σκόπιμο, τους ουσιαστικούς ή τυπικούς λόγους που δικαιολογούν την έρευνα. Προς επίρρωση της αίτησής τους για εκ των υστέρων έλεγχο, παρέχουν όλα τα έγγραφα και όλες τις πληροφορίες που έχουν συγκεντρώσει και που δικαιολογούν την υποψία ότι τα στοιχεία που αναγράφονται στο πιστοποιητικό είναι ανακριβή.

3. Ο έλεγχος διενεργείται από τις τελωνειακές αρχές της χώρας εξαγωγής. Για το σκοπό αυτό, οι εν λόγω αρχές εξουσιοδοτούνται να ζητούν την προσκόμιση κάθε αποδεικτικού στοιχείου και να διενεργούν όλους τους ελέγχους των λογιστικών βιβλίων του εξαγωγέα καθώς και οποιονδήποτε άλλο έλεγχο κρίνουν αναγκαίο.

4. Οι τελωνειακές αρχές που ζητούν τη διενέργεια του ελέγχου ενημερώνονται για τα αποτελέσματα, το ταχύτερο δυνατό. Τα αποτελέσματα αυτά πρέπει να αναφέρουν σαφώς εάν τα έγγραφα είναι αυθεντικά και εάν τα εν λόγω προϊόντα πληρούν τους όρους που προβλέπονται στο άρθρο 12 παράγραφος 2.

5. Σε περίπτωση βάσιμων αμφιβολιών και εφόσον δεν υπάρχει απάντηση κατά τη λήξη της προθεσμίας δέκα μηνών μετά την ημερομηνία της αίτησης ελέγχου ή εάν η απάντηση δεν περιλαμβάνει επαρκείς πληροφορίες για τη διαπίστωση της γνησιότητας του σχετικού εγγράφου, της διενέργειας της απαιτούμενης επεξεργασίας ή του κοινοτικού χαρακτήρα του ακατέργαστου καπνού που χρησιμοποιείται, οι τελωνειακές αρχές του Πριγκιπάτου της Ανδόρας αρνούνται τη χορήγηση του ευεργετήματος των προτιμήσεων.

Άρθρο 12

Κυρώσεις

Επιβάλλονται κυρώσεις σε κάθε πρόσωπο το οποίο συντάσσει ή μεριμνά για τη σύνταξη εγγράφου το οποίο περιέχει ανακριβείς πληροφορίες με σκοπό την υπαγωγή ενός προϊόντος στο καθεστώς προτιμησιακής μεταχείρισης, όπως προβλέπεται στο άρθρο 12 παράγραφος 2 της συμφωνίας.

Άρθρο 13

Τελικές διατάξεις

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Νοεμβρίου 2001.

Για το Συμβούλιο

Ο Πρόεδρος

M. Aelvoet

(1) ΕΕ L 374 της 31.12.1990, σ. 14· συμφωνία όπως τροποποιήθηκε από την Πράξη Προσχώρησης του 1994.

ΠΑΡΑΡΤΗΜΑ

>PIC FILE= "L_2001310EL.000402.TIF">

>PIC FILE= "L_2001310EL.000501.TIF">